“ริช สปอร์ต” เคาะราคา IPO หุ้นละ 5.80 บ. เปิดจอง 3 และ 6-7 พ.ย.เทรด SET 10 พ.ย.
RSP เคาะราคา IPO หุ้นละ 5.80 บ. เปิดจอง 3 และ 6-7 พ.ย.เทรด SET 10 พ.ย. โดยมี บล.ฟินันเซีย ไซรัส เป็นผู้จัดการการจัดจำหน่ายและรับประกันการจำหน่าย 
1 พ.ย. 2560

นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน บริษัท ริช สปอร์ต จำกัด (มหาชน) หรือ RSP เปิดเผยว่า บริษัทกำหนดราคาเสนอขายหุ้นสามัญเพิ่มทุนให้แก่ประชาชนเป็นครั้งแรก (IPO) จำนวน 200 ล้านหุ้น มูลค่าที่ตราไว้ 1 บาท ในราคา 5.80 บาทต่อหุ้น
โดยจะเสนอขายให้แก่ประชาชนจำนวน 195 ล้านหุ้น และเสนอขายให้แก่กรรมการ ผู้บริหาร และพนักงานของบริษัทฯ และบริษัทย่อยจำนวน 5 ล้านหุ้น หุ้นทั้งสองส่วนจะเสนอขายในราคาเดียวกัน โดยจะเปิดให้จองซื้อระหว่างวันที่ 3 และ 6-7 พ.ย.60 และคาดว่าจะเข้าซื้อขายในตลาดหลักทรัพย์แห่งประเทศไทย (SET) หมวดพาณิชย์ (Commerce) ในวันที่ 10 พ.ย.60
ส่วนการเสนอขายหุ้น IPO ในครั้งนี้ บริษัทได้แต่งตั้ง บล.ฟินันเซีย ไซรัส เป็นผู้จัดการการจัดจำหน่ายและรับประกันการจำหน่าย โดยมีผู้ร่วมจัดจำหน่ายและรับประกันการจำหน่ายอีก 7 แห่ง ประกอบด้วย บล.โกลเบล็ก,  บล.เคจีไอ (ประเทศไทย), บล.ทรีนีตี้ ,  บล.โนมูระ พัฒนสิน, บล.ยูโอบี เคย์เฮียน (ประเทศไทย), บล.อาร์เอชบี (ประเทศไทย) และ บล.เอเซีย พลัส จำกัด         
ด้านผลประกอบการของ RSP เติบโตอย่างโดดเด่นในช่วง 3 ปีที่ผ่านมา ในส่วนของกำไรสุทธิมีการเติบโตขึ้นอย่างต่อเนื่องจาก 75.99 ล้านบาทในปี 57 เป็น 246.09 ล้านบาทในปี 58 และ 298.76 ล้านบาทในปี 59 คิดเป็นอัตราการเติบโตเฉลี่ย 98.28% ต่อปี  ขณะที่งวดครึ่งปีแรกของปี 60 กำไรสุทธิอยู่ที่ 122.16 ล้านบาท
บริษัทยังมีความสามารถในการทำกำไรที่โดดเด่น โดยมีอัตรากำไรขั้นต้น (Gross Profit Margin) อยู่ในระดับที่สูงถึงประมาณ 52% และอัตรากำไรสุทธิ (Net Profit Margin) อยู่ที่ประมาณ 20% ถือว่าเป็นระดับที่สูง สะท้อนให้เห็นถึงการบริหารต้นทุนและค่าใช้จ่ายได้อย่างมีประสิทธิภาพ ซึ่งจะทำให้ RSP เป็นอีกหนึ่งบริษัทจดทะเบียนที่น่าสนใจ
นายสมภพ กล่าวอีกว่า จากการเสนอข้อมูลแก่นักลงทุน (โรดโชว์) 5 จังหวัด ประกอบด้วย ขอนแก่น อ.หาดใหญ่  จ. สงขลา เชียงใหม่ ชลบุรี และกรุงเทพฯ รวมทั้งนักลงทุนสถาบันในประเทศ ได้รับการตอบรับจากนักลงทุนดีมาก จึงมั่นใจว่าทิศทางหุ้น IPO ของ RSP จะได้รับความสนใจและตอบรับที่ดีจากนักลงทุนเช่นเดียวกัน
นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร RSP เปิดเผยว่า เงินที่ได้จากการระดมทุนครั้งนี้จำนวน 1,160 ล้านบาท บริษัทจะนำไปใช้ลงทุนในการขยายสาขาใหม่และปรับปรุงสาขาเดิมจำนวน 80.50 ล้านบาท  และส่วนที่เหลือจะใช้เป็นเงินทุนหมุนเวียนในการดำเนินงานและรองรับการขยายธุรกิจในอนาคต เพื่อเพิ่มศักยภาพในการแข่งขัน และรองรับโอกาสทางธุรกิจ
นอกจากนี้การเข้าจดทะเบียนใน SET จะช่วยเสริมภาพลักษณ์ของบริษัทฯ กับคู่ค้าธุรกิจซึ่งเป็นแบรนด์แฟชั่นชั้นนำระดับโลก โดย RSP มีเป้าหมายมุ่งหวังจะเป็นองค์กรชั้นนำในด้านแฟชั่นและไลฟ์สไตล์ในระดับสากล ด้วยการเป็นผู้จัดจำหน่ายสินค้าภายใต้เครื่องหมายการค้าที่มีชื่อเสียง และสามารถตอบสนองความต้องการของลูกค้าได้อย่างดีเยี่ยม มีสินค้าที่มีความหลากหลายรูปแบบ ภายใต้การดำเนินธุรกิจอย่างมืออาชีพ เพื่อความยั่งยืนและเติบโตไปพร้อมกับการเปลี่ยนแปลงของวงการธุรกิจในด้านแฟชั่น
“เม็ดเงินที่ระดมทุนได้ในครั้งนี้จะช่วยสร้างโอกาสการเติบโตทางธุรกิจและต่อยอดความเชี่ยวชาญในธุรกิจจัดจำหน่ายรองเท้าและสินค้าแฟชั่นที่ได้รับสิทธิจากตราสินค้าชั้นนำจากต่างประเทศ โดยเชื่อว่าการเสนอขายหุ้นสามัญเพิ่มทุนของ RSP จะได้รับความสนใจจากนักลงทุนเป็นอย่างดี” นางสาวพาพิชญ์ กล่าว
นางสาวพาพิชญ์ เปิดเผยว่า บริษัทฯตั้งเป้ารายได้เติบโตไม่ต่ำกว่าปีละ 10% จากการขยายสาขาร้านคอนเวิร์ส และการปรับสินค้าให้มีความหลากหลาย (Product Mix) มากขึ้น รวมถึงการนำสินค้าแบรนด์ใหม่เข้ามา โดยในปีนี้จะมีการเปิดตัวสินค้าแบรนด์โพนี่(Pony) ซึ่งเป็นสินค้าในกลุ่มที่มีราคาต่ำกว่าคอนเวิร์สเพื่อทำตลาดล่าง
พร้อมทั้งตั้งเป้าอัตรากำไรสุทธิจะอยู่ที่ระดับ20% ซึ่งในช่วงปี 59 บริษัทมีอัตรากำไรสุทธิอยู่ที่ 21.9% จากการควบคุมต้นทุนอย่างต่อเนื่องแต่อย่างไรก็ดียอมรับว่าอัตรากำไรสุทธิอาจเพิ่มขึ้นได้มากนัก เนื่องจากสินค้าของบริษัทเน้นกลุ่มที่มีราคาไม่แพง
สำหรับการขยายตลาดไปยังประเทศกัมพูชา จะเน้นขยายช่องทางจำหน่ายไปยังพื้นที่ในห้างเป็นหลัก และคาดว่าจะมีผลตอบรับที่ดี เนื่องจากผู้ใช้งานในประเทศกัมพูชามีความคุ้นเคยกับแบรนด์คอนเวิร์สอยู่แล้ว
อนึ่ง RSPเป็นผู้จัดจำหน่ายสินค้าประเภทรองเท้า (Footwear) เสื้อผ้าและเครื่องแต่งกายอื่นๆ (Apparel) ภายใต้ตราสินค้าชั้นนำจากต่างประเทศ ได้แก่ Converse และ Pony เพียงรายเดียวในประเทศไทย โดยภายหลังการเสนอขายหุ้น IPO ในครั้งนี้ บริษัทจะมีทุนจดทะเบียนชำระแล้วเป็น 770 ล้านบาท แบ่งเป็นหุ้นสามัญจำนวน 770 ล้านหุ้น มูลค่าที่ตราไว้หุ้นละ 1.00 บาท 
โดยมีบริษัท ริช สปอร์ต โฮลดิ้ง จำกัด เป็นผู้ถือหุ้นใหญ่ 22.21% นางสาวพาพิชญ์ วงศ์ไพฑูรย์ปิยะ, นายภาสวิช วงศ์ไพฑูรย์ปิยะ, นายภาณุวิชญ์ วงศ์ไพฑูรย์ปิยะ ซึ่งเป็นพี่น้องถือหุ้นจำนวนเท่ากัน 17.27% ของทุนจดทะเบียนที่ชำระแล้ว